laion/Wikipedia-Exotic huggingface dataset:
ג'ייקוב פרג' רפאל ג'ייקוב

ג'ייקוב פרג' רפאל ג'ייקוב (באנגלית: Jacob Farj Rafael Jacob;‏ 1923, כלכותה, הודו הבריטית – 13 בינואר 2016, ניו דלהי, הודו) היה לוטננט גנרל יהודי בצבא הודו אשר כיהן כראש המטה הכללי של פיקוד המזרח ההודי ונודע בחלקו במלחמת הודו–פקיסטן השלישית. לאחר תום שירותו הצבאי הצטרף למפלגת העם ההודית וכיהן כמושל גואה ופנג'אב. ג'ייקוב פרג' רפאל ג'ייקוב נולד בכלכותה למשפחה יהודית בבלית שהיגרה להודו במחצית המאה ה-18. בשלהי 1941 התגייס ג'ייקוב פרג' לצבא הודו הבריטית. בעקבות הידיעות על שואת יהודי אירופה בחר בקריירה צבאית. לאחר שהוסמך לקצונה הוצב באזור כירכוכ ובהמשך הועבר לחזית בצפון אפריקה. הוא נטל חלק גם במערכה על בורמה. לאחר המלחמה נשלח ללימודים צבאיים בבריטניה ובארצות הברית ולאחריהם שב לשורות הצבא ההודי ולחם במלחמת הודו–פקיסטן השנייה כמפקד אוגדה. ב-1969 מונה לראש המטה הכללי של פיקוד המזרח ההודי והועלה לדרגת מייג'ור גנרל. במהלך מלחמת הודו-פקיסטן (1971) ניצחו כוחות פיקוד המזרח ההודיים את צבא פקיסטן והביאו לקריסתו. פרג' רפאל זכה להערכה על תפקודו במערכה ונחשב לאחד מגיבוריה. ב-1978 סיים את שירותו הצבאי והצטרף למפלגת העם ההודית. הוא כיהן כמושל גואה ופנג'אב. הוא פעל להעמקת יחסי הודו–ישראל ולכינון יחסים דיפלומטיים בין המדינות. עוד פעל להעמקת שיתוף הפעולה הצבאי בין המדינות. ג'ייקוב פרג' רפאל ג'ייקוב הלך לעולמו ב-2016 לאחר סיבוך של דלקת ריאות, והוא בן 92. הוא נקבר בבית העלמין היהודי בניו דלהי. ג'ייקוב נולד למשפחה יהודית אדוקה בקהילה הבגדדית של כלכותה. הוריו שכרו עבורו ועבור אחיו מורים לעברית. לדבריו הוא לא היה מעוניין בלימוד העברית, אולם בעתיד התחרט על כך מאוד. במלחמת העולם השנייה משפחת ג'ייקוב אימצה משפחה של פליטים יהודים מאירופה, אשר נמלטו מכיבושיו של היטלר. לדבריו לא נתקל באנטישמיות בהודו, אלא רק מקרב חיילים בצבא הבריטי. ג'ייקוב היה מיודד עם מנהיגים ישראליים כמו יצחק רבין ושמעון פרס והרמטכ"ל מוטה גור. מדיו של יעקב מוצגים במוזיאון יד לשריון בלטרון. הוא אף תרם את חגורת חתונת הכסף ותכשיטים של אמו למוזיאון למורשת עדות ישראל בלוד. מדיה וקבצים בנושא ג'ייקוב פרג' רפאל בוויקישיתוף הגנרל היהודי שניצח את פקיסטאן, באתר הארץ, 6 בספטמבר 2004 אוסטרלי, סובייטי והודי נכנסים למערכה: שלושה גנרלים יהודים ששינו את ההיסטוריה, בבלוג אנו – מוזיאון העם היהודי, ספטמבר 2019 Who was Lt Gen JFR Jacob? Here's all you need to know about the 1971 Indo-Pak war hero, אינדיה טודיי (באנגלית) A Jewish war hero, and the last vestige of a dying Indian community | The Times of Israel, The Times of Israel, ‏7 באוגוסט 2012
דרך לאהבה

דרך לאהבה (בספרדית: Camino al amor) היא טלנובלה ארגנטינאית. במרכז הטלנובלה עומד רוקו שחוזר לארגנטינה אחרי שעזב למקסיקו לפני שנים רבות. הוא פוגש שם באהבתו הישנה מלנה והם ינסו למצוא את דרכם חזרה אל האהבה. רוקו עזב את ארגנטינה לפני שנים רבות והשתקע במקסיקו. ביום נישואיו, אחותו מודיעה לו שאביו עבר התקף לב וכי מוטב שיחזור לארגנטינה. רוקו לא דיבר עם אביו מאז שגילה שהאב ניהל חיים כפולים עם לילי, חברתה הטובה של אמו, שהתאבדה לאחר שנודע דבר הבגידה. רוקו מגיע לבואנוס איירס והזיכרונות מציפים אותו. הוא תוהה מה עלה בגורלה של מי שהייתה אהבת חייו – מלנה, אחייניתה של לילי. מלנה ורוקו חוו אהבה גדולה לפני 15 שנה, אבל נפרדו לאחר שרוקו גילה על בגידתו של אביו עם לילי. רוקו היה משוכנע שמלנה הייתה בסוד העניינים וכל ניסיונותיה לשכנע אותו שלא ידעה דבר לא נענו. לאחר עזיבתו של רוקו, מלנה התחתנה וילדה בן. היא נפרדה מבעלה לא מכבר, לאחר שהסתבך בחובות. רוקו ומלנה נפגשים שוב במקרה ושניהם מרגישים שהתשוקה ביניהם עדיין קיימת. אולם רוקו נשוי לאחרת ועדיין סמוך ובטוח שמלנה ידעה על הרומן בין אביו לדודתה והסתירה זאת ממנו. מלנה מבולבלת מהמפגש המחודש, אבל מבינה עד מהרה שהיא עדיין אוהבת את רוקו. סבסטיאן אסטבנס - רוקו קולוצ'י מריאנו מרטינס - ויטוריו “ויטו” קולוצ'י קרינה סמפיני - מלנה מננדס חואן דרטס - אנחל רוסי / קולוצ'י אאוחניה סוארס - מריה פיה אריאגה סול אסטבנס - ג'ינה קולוצ'י / לוי בטיאנה בלום - אמנדה רוסי סילביה קוטיקה - ליליאנה "לילי" סוארס סופיה רקה - גואדלופה "לופה" אלקורטה רודולפו בבן - ארמנדו קולוצ'י טינה סראנו - נלי מננדס הקטור קלורי - בנחמין לוי רוברטו וז׳חוס - קמילו גווארה אווה דה דומיניצ'י - ולנטינה רוסי / קולוצ'י פאבלו מרטינס - פולו גאטן מטיאס דסידריו - פרננדו אגירה הרנן אסטבנס - מנצ׳ו חוספינה סקגליאון - פלורנסיה ריוס מריאנו ארג׳נטו - אלפונסו אריאגה פרננדה מטילי - מרילינה אלחנדרו פורו - תומאס אגירה נארלה קלאוסן - וונדי ניאבס מרטינה גוסמן - ונסה דה לה גוארדה ראול טאיבו - אגוסטין דה לה גוארדה לטיסיה ברדיס - גיירמינה דובואס אסטבן פרול - פדרו אוברטי אדריאן נאבארו - מנואל פביו די טומסו - באוטיסטה לוקאס ולסקו - גבריאל "גבו" סנצ'ז פפה נובוה - מונטסינו נעים סיברה - חורחה ״דליריו״ טרמס צ׳אנצ׳י טלסקטו - חוליאנה ״צ׳וני״ מנדוזה ולנטינה גודפריד - סינתיה אתר האינטרנט הרשמי של דרך לאהבה (בספרדית) דרך לאהבה, ברשת החברתית אקס (טוויטר) "דרך לאהבה", במסד הנתונים הקולנועיים IMDb (באנגלית) "דרך לאהבה", במסד הנתונים הקולנועיים KinoPoisk (ברוסית)
קריד (סרט)

קריד (באנגלית: Creed) הוא סרט קולנוע אמריקאי מסוגת דרמת ספורט משנת 2015, בבימויו של ראיין קוגלר על פי תסריט שכתב קוגלר יחד עם ארון קובינגטון. בסרט מככבים בתפקידים הראשיים מייקל בי. ג'ורדן בתפקיד אדוניס ג'ונסון קריד, בנו של אפולו קריד מסרטי רוקי וסילבסטר סטאלון שחוזר לגלם את דמותו של רוקי בלבואה לראשונה מאז "רוקי בלבואה", השישי בסדרת סרטי רוקי, משנת 2006. נוסף עליהם מופיעים בסרט טסה תומפסון, פלישיה רשאד, המתאגרף טוני בלוו וגרהאם מקטאביש. הסרט הוא השביעי בזיכיון סרטי רוקי, אך מהווה גם ספין אוף מהסדרה המקורית. הסרט מאחד שוב בין הבמאי/כותב קוגלר לבין ג'ורדן ששיתפו פעולה בעבר בסרט תחנת פרוטווייל, ובין ג'ורדן לווד האריס שעבד איתו בסדרת הטלוויזיה הסמויה. צילומי הסרט החלו בליברפול ב-19 בינואר 2015, ולאחר מכן המשיכו בפילדלפיה, העיר בה נולד וגדל רוקי. הסרט יצא לאקרנים בארצות הברית ב-25 בנובמבר 2015, יום השנה ה-40 לסצנת הפתיחה של הסרט "רוקי" המקורי. הסרט זכה לשבחי המבקרים שטענו שהוא הסרט הטוב ביותר בסדרה מזה שנים רבות. סטאלון זכה בפרס גלובוס הזהב לשחקן המשנה הטוב ביותר, והיה מועמד לפרס אוסקר לשחקן המשנה הטוב ביותר על משחקו בסרט. זו הפעם הראשונה שסטאלון היה מועמד לפרסים אלה מאז "רוקי" הראשון, וזכייתו הראשונה בפרס גלובוס הזהב. אתר האינטרנט הרשמי של קריד קריד, ברשת החברתית פייסבוק קריד, ברשת החברתית אקס (טוויטר) קריד, ברשת החברתית אינסטגרם "קריד", במסד הנתונים הקולנועיים IMDb (באנגלית) "קריד", באתר נטפליקס "קריד", באתר AllMovie (באנגלית) "קריד", באתר Rotten Tomatoes (באנגלית) "קריד", באתר Box Office Mojo (באנגלית) "קריד", באתר Metacritic (באנגלית) "קריד", באתר אידיבי "קריד", במסד הנתונים הקולנועיים KinoPoisk (ברוסית) אורון שמיר, עכבר העיר אונליין, "קריד": האם נמצא היורש לסילבסטר סטאלון?, באתר הארץ, 31 בדצמבר 2015 ארז דבורה, "קריד": אגרוף לבטן הרכה שלכם, באתר ynet, 1 בינואר 2016 דני לרנר, "קריד": סילבסטר סטאלון סוגר מעגל, באתר nrg‏, 1 בינואר 2016 אבנר שביט‏, ישר לקריד: "קריד" מחזיר לתחייה את סדרת סרטי "רוקי" בצורה מרגשת ואפקטיבית, באתר וואלה, 4 בינואר 2016 יעל שוב, "קריד": סרט איגרוף נוסטלגי, מהנה וסוחף(הקישור אינו פעיל), באתר Time Out ישראל, 31 בדצמבר 2015 אייל בורס, "קריד"- על אגרוף ואהבה, ביקורת סרט, באתר dtown, ינואר 2016 סקוט מנדלסון, Box Office: 'Creed' Rocks Record-Breaking $1.4M Tuesday, Pixar's 'The Good, באתר פורבס, 29 בנובמבר 2015 (באנגלית) דניאל קרפס, Hear Future's Knockout 'Creed' Cut 'Last Breath', באתר רולינג סטון, 11 בנובמבר 2015 (באנגלית) קייטי ריץ', Creed: The Oscar Contender We Should Have Seen Comingf, באתר Vanity Fair‏, 18 בנובמבר 2015 (באנגלית) ג'ים טודור, Review: CREED (AKA ROCKY VII) Goes The Distance, באתר Twitch Film‏, 24 בנובמבר 2015 (באנגלית) ג'וש טרי, REVIEW: 'Creed': half-Rocky sequel, half-Rocky spinoff, באתר וושינגטון טיימס, 25 בנובמבר 2015 (באנגלית)
ניצוץ

האם התכוונתם ל... ניצוץ אש – חלקיק אש או להט ניצוץ חשמלי (אנ') – פריקה חשמלית פתאומית המתרחשת כאשר שדה חשמלי חזק מספיק יוצר תעלה מיוננת ומוליכה דרך תווך מבודד. דרך הניצוץ (נקראת גם "ניצוץ") – תנועת שמאל רדיקלי ישראלית שהוקמה בשנת 1977 מבצע ניצוץ (1943) – מתקפת הנגד הסובייטית במסגרת המצור על לנינגרד מבצע ניצוץ (1973) – מבצע הטעיה נרחב של סוריה ומצרים לקראת מלחמת יום הכיפורים הניצוץ – ספר אימה אמריקאי משנת 1977 מאת סטיבן קינג הניצוץ (סרט) – סרט אימה בבימויו של סטנלי קובריק, המבוסס על ספרו של קינג שער הניצוץ – אחד משערי בית המקדש השני ניצוץ (כטב"ם) – כינוי לכלי טיס בלתי מאויש אורביטר 4 של חברת אירונאוטיקס. ניצוצות ספארק
ספארק

ספארק (באנגלית: Spark) היא מילה שמשמעותה "ניצוץ". האם התכוונתם ל... ספארק נטוורקס – רשת אתרי היכרויות בינלאומית מיוריאל ספארק – סופרת סקוטית ספארק - דגם מכונית מיני של חברת שברולט אפאצ'י ספארק – שלד תוכנה של חברת קרן התוכנה אפאצ'י ניצוץ ניצוצות
מבצע ניצוץ

האם התכוונתם ל... מבצע ניצוץ (1943) – מתקפת הנגד הסובייטית במסגרת המצור על לנינגרד מבצע ניצוץ (1973) – מבצע הטעיה נרחב של סוריה ומצרים לקראת מלחמת יום הכיפורים
קונסטהאוס גראץ

קונסטהאוס גראץ (גרמנית: Kunsthaus Graz) הוא מוזיאון לאמנות מודרנית בעיר גראץ שבאוסטריה, הידוע גם בשל צורתו הארכיטקטונית הבלתי שגרתית של המבנה שבו הוא שוכן. המוזיאון נבנה על שפת הנהר מורה החוצה את העיר. הוא הוקם לקראת שנת 2003, שבה שימשה גראץ כבירת התרבות של אירופה, ונחנך באותה שנה, כיוזמה משותפת של עיריית גראץ ומדינת שטיריה שבה היא שוכנת. מתכנני המבנה - פיטר קוק וקולין פורנייה - תכננו אותו ברוח ארכיטקטורת הבלוב והעניקו לו צורה כשל יצור אורגני, המצופה בלוחות אקריליים כחולים. 930 נורות פלואורסצנט טבעתיות כחולות המופעלות על ידי מחשב (בסגנון BIX Media) משולבות בקיר החיצוני של הבניין ומשמשות להעלאת מיצגי אור אמנותיים. המבנה בולט מאוד בסביבתו על רקע אדריכלות הבארוק המסורתית של הבניינים שסביבו. הוא זכה לכינוי "החייזר הידידותי" והפך לאחד מסמלי העיר. המוזיאון מתרכז בהעלאת ואירוח תערוכות אודות אמנות מודרנית רב-תחומית משנת 1960 ואילך. אין לו אוסף מוצגים קבוע משל עצמו. מדיה וקבצים בנושא קונסטהאוס גראץ בוויקישיתוף אתר האינטרנט הרשמי של קונסטהאוס גראץ מקור: אתר המוזיאון.
דילמה

דִּילֵמָה (מיוונית δί-λημμα, "טענה כפולה" או "קביעה כפולה") הוא מונח מתחום הרטוריקה והלוגיקה; במקורו התייחס המונח למצב בו קיימות שתי חלופות, אטרקטיביות באותה מידה, שיש לבחור ביניהן. כיום התרחב השימוש במונח, ולעיתים קרובות הוא משמש במשמעות של בעיה או התלבטות גרידא. אף על פי שכל דילמה משקפת ניגוד פנימי בין רצונותיו של אדם, קיימות סיבות שונות לניגודים אלו: דילמה מוסרית - בדילמה מוסרית, ההתלבטות נובעת ממניעים הקשורים למצפון המתלבט, ולקשיים בתפיסת המעשה הנכון בעיניו. הדילמה מתרחשת כאשר המתלבט מתקשה להחליט איזה חלופה מוסרית יותר. דילמת רווח או הפסד - במצב של "רווח או הפסד" ההתלבטות היא בין אפשרויות שונות, כאשר על האדם להחליט מהי השיטה המשתלמת יותר. ברירת מחדל - אי בחירה באחת החלופות מהווה ברירת מחדל, כלומר הבחירה שלא לבחור. ערך מורחב – ברירה כוזבת דילמה יכולה להתפרש כברירה בין מספר אפשריות, לרוב שתיים, אך תיתכן אפשרות נוספת שלא נלקחה בחשבון. אי הצגת האפשרות הנוספת והצגת האפשריות האחרות כברירת בלבדיות ידועה בשם דילמה כוזבת, דהיינו או תרחיש א' או תרחיש ב', כאשר הימנעות מבחירה בתרחיש א' מהווה בחירה אוטומטית (ברירת מחדל) בתרחיש ב', למעשה אין הדבר נכון, כיוון שייתכן מצב שאינו תרחיש א' או תרחיש ב'. ערך מורחב – דילמת האסיר סוג אחר של דילמה מורכב מדילמה כפולה, כאשר הדילמה היא לא רק של אדם אחד, אלא דילמה התלויה גם בדרך פעולתו של אדם אחר. הדילמה הזאת ידועה כדילמת האסיר. חישובי ההעדפה של דילמה כזאת נידונים בתורת המשחקים. דילמה, באתר אנציקלופדיה בריטניקה (באנגלית) מהי דילמה? רחל ארהרד, ראש יחידת הפיתוח והמחקר, שפ"י סרטון שעוזר להמחיש מה היא דילמה
קווין וימר

קווין וימר (בגרמנית: Kevin Wimmer, נולד ב-15 בנובמבר 1992) הוא כדורגלן אוסטרי בינלאומי, המשחק בסלובן ברטיסלאבה. אחרי עונת בכורה במועדון נעוריו, ל.א.ס.ק. לינץ, וימר עבר ביוני 2012 לשחק במועדון הגרמני פ.צ. קלן תמורת סכום של 250,000 אירו. ב-5 באוגוסט 2012, ערך את הופעת הבכורה שלו בפ.צ. קלן, במהלך ההפסד 0–1 מול איינטרכט בראונשווייג. ב-29 בנובמבר 2013, הוא כבש את שער הבכורה שלו במועדון, בניצחון 0–3 מול סנט פאולי. במהלך עונת 14–2013 הפך לשחקן הרכב קבוע, והיה וימר שותף להעפלת קבוצתו לבונדסליגה, כמו גם לקבוע שיא בליגת המשנה בספיגה מועטה של שערים, כשקלן ספגה רק 20 שערים באותה העונה. בעונת הבכורה שלו בבונדסליגה, וימר היה חלק משמעותי מחוליית ההגנה והצלחת קבוצתו להימנע מירידה, כאשר במהלך העונה קלן ניצחה לפחות פעם אחת את כל קבוצות הליגה, למעט באיירן מינכן ופרייבורג. קלן קבעה גם שיא בונדסליגה, כאשר סיימה 9 משחקים בתיקו מאופס, והשוותה את שיאה של באיירן מינכן מ-1966, בשמירה על רשת נקייה 13 משחקים במהלך העונה. בעונת 15–2014, וימר פתח בהרכב הקבוצה ב-32 משחקי בונדסליגה, ונבחר לשחקן ההגנה השביעי בטיבו בליגה, על ידי מגזין הכדורגל קיקר. ב-29 במאי 2015, וימר הצטרף לטוטנהאם הוטספר, לאחר שחתם על חוזה לחמש שנים וקלן קיבלה תמורתו 4.3 מיליון פאונד. ב-30 ביולי 2015, ערך את הופעת הבכורה שלו עבור מועדונו החדש, במשחק קדם עונה מול כוכבי ליגת הMLS בדנוור, קולורדו, בו הפסידה טוטנהאם 1–2. וימר נכנס למשחק בדקה ה-45, כמחליפו של יאן ורטונגן, וערך הופעת בכורה לצד השחקנים החדשים הנוספים במועדון דלה עלי, קירן טריפייר וטובי אלדרווירלד. ב-4 באוגוסט 2015, הוא ערך הופעת בכורה בהרכב הקבוצה, בהפסד 0–2 מול ריאל מדריד במסגרת גביע אאודי. ב-28 באוגוסט 2017 חתם וימר בסטוק סיטי מהפרמייר ליג בסיום אותה עונה הקבוצה ירדה ליגה. בקיץ 2018 הושאל וימר להנובר 96 מהבונדסליגה. וימר שיחק עונה אחת בהאנובר, וגם איתה ירד ליגה, לאחר שערך 22 הופעות. בתום עונת ההשאלה להאנובר, חזר וימר לסטוק והושאל שוב, הפעם לרויאל מוסקרון מליגת העל הבלגית. ב-1 בפברואר 2021 הושאל לקרלסרוהה עד לסוף העונה. ב-28 במאי 2021 חתם בראפיד וינה. בקיץ 2023 חתם בסלובן ברטיסלאבה מליגת העל הסלובקית. וימר ייצג את הנבחרות האוסטריות בכל גילאי הנוער. ב-15 בנובמבר 2013, במהלך יום הולדתו ה-21, הוא ערך את הופעת הבכורה שלו עבור הנבחרת האוסטרית הבוגרת, במהלך הניצחון 0–1 במשחק ידידות מול ארצות הברית. בשנת 2016 השתתף וימר עם נבחרת אוסטריה ביורו 2016, והודח עמה בשלב הבתים. מדיה וקבצים בנושא קווין וימר בוויקישיתוף קווין וימר, ברשת החברתית אקס (טוויטר) קווין וימר, באתר Transfermarkt קווין וימר, באתר Fussballdaten.de (בגרמנית) קווין וימר, באתר Soccerway קווין וימר, באתר BDFutbol קווין וימר, באתר WorldFootball.net קווין וימר, באתר National Football Teams קווין וימר, באתר FootballDatabase.eu
דביבון זנב-טבעת

דביבון זנב-טבעת או בסיריסקוס (שם מדעי: Bassariscus astutus) הוא מין טורף ממשפחת הראקוניים החי באמריקה הצפונית. צבעו של דביבון הזנב-טבעת הוא חום בהיר עד חום, כאשר חלקו התחתון לבן. זנבו השחור מכוסה בפסים לבנים, והוא ארוך יותר מיתר גופו. עיניו גדולות ושחורות, והן מוקפות בטבעת של פרווה בהירה. הוא קטן יותר מחתול - אורכו 30 עד 42 ס"מ, ואורך זנבו - 31 עד 44 ס"מ. משקלו נע בין 0.8 ל-1.4 ק"ג. גובה הכתפיים הוא כ-16 ס"מ לערך. בפיהם ארבעים שיניים, כאשר הניבים מפותחים למדי. מפרק הקרסול של דביבון זנב-הטבעת גמיש, וביכולתו להסתובב בזווית של למעלה מ-180 מעלות. יכולת זו מסייעת לדביבון בטיפוס מהיר. זנבו מסייע לו בשמירה על שיווי משקל בהליכה במקומות צרים. דביבון זנב-הטבעת נפוץ בקליפורניה, באורגון, באריזונה, בניו מקסיקו, בטקסס, ביוטה ובחלקים מצפון מקסיקו. הוא חי בבתי גידול סלעיים ומיוערים. ניתן למצוא דביבוני זנב-טבעת עד לגבהים של 2,900 מטרים, אולם הם נפוצים יותר בגבהים שבין פני הים לבין 1,400 מטר מעל פניו. דביבון זנב-הטבעת הוא בעל חיים לילי, יחידאי וביישן. הוא אוכל-כול, וניזון בעיקר מפירות, מגרגרים, מחרקים, מלטאות, ממכרסמים קטנים ומציפורים. דביבונים אלו משמיעים מגוון קולות, ביניהם נקישות ותקתוקים. הדביבון חי בשטח של כ-1.36 קילומטרים רבועים, נתון שעשוי להשתנות בהתאם לזמינות המזון (שטח המחיה של הזכרים לרוב גדול יותר). כמו כן, שני פרטים מאותו הזוויג לא יהיו בעלי תחומי מחייה חופפים. עונת הרבייה מתחילה בפברואר ומסתיימת במאי. דביבוני זנב-הטבעת מזדווגים באביב. משך ההריון נע בין 50 ל-54 ימים, במהלכם הזכר ישיג מזון עבור הנקבה. במאי - יוני הנקבה תמליט בין גור אחד לארבעה (בממוצע - שלושה) בכל המלטה. הדביבונים הנולדים יפקחו את עיניהם בגיל חודש. לאחר עשרה שבועות ייגמלו מיניקה, ולאחר ארבעה חודשים יצודו את מזונם בעצמם. הם יגיעו לבגרות מינית בגיל עשרה חודשים. הנקבה בוחרת את מקום המאורה שבה תגדל את צאצאיה, לרוב בקיע קטן, ערימת סלעים או חלל עץ. בהיוולדם, הדביבונים נמצאים במשקל של 25 גרמים בלבד. חסרי אונים, הם זקוקים לעזרת אמם. את החלק המרכזי בגידול הצאצאים לוקחת האם, שמאכילה אותם ודואגת להם. יחד עם זאת, לעיתים נצפו אבות של דביבונים צעירים משחקים עם צאצאיהם הבוגרים, כך שייתכן שגם להם יש חלק כלשהו בדאגה ובטיפול ההורי. תוחלת חייהם של דביבוני זנב-הטבעת בבר היא שבע שנים. נקבה שחיה בשבייה הגיעה לגיל של 16 שנים. מדיה וקבצים בנושא דביבון זנב-טבעת בוויקישיתוף דביבון זנב-טבעת, באתר ITIS (באנגלית) דביבון זנב-טבעת, באתר NCBI (באנגלית) דביבון זנב-טבעת, באתר Animal Diversity Web (באנגלית) דביבון זנב-טבעת, בבסיס הנתונים ARKive (באנגלית) דביבון זנב-טבעת, באתר האנציקלופדיה של החיים (באנגלית) דביבון זנב-טבעת, באתר GBIF (באנגלית) דביבון זנב-טבעת, באתר אנציקלופדיה בריטניקה (באנגלית) דביבון זנב-טבעת באתר הרשימה האדומה של IUCN
פרובינציית שלזיה

פרובינציית שלזיה (בגרמנית: Provinz Schlesien) הייתה מחוז של ממלכת פרוסיה, שהתקיים בין השנים 1815–1919, ושוב בין השנים 1938–1941. בשנת 1740 פרצה באירופה מלחמת הירושה האוסטרית. במסגרתה ניטשו עד אדמת שלזיה מספר קרבות בין פרוסיה לממלכת הבסבורג האוסטרית. לבסוף, בשנת 1742, הועברה רוב שלזיה לחזקתו של פרידריך השני, מלך פרוסיה, כאשר בידי אוסטריה נשאר חלק קטן, אשר זהה בקירוב לאזור שלזיה הצ'כית. בשנת 1815 לאחר קונגרס וינה הוחלט על חלוקת ממלכת פרוסיה ל-10 פרובינציות, וביניהם הוקמה פרובינציית שלזיה, שהשתרעה על השטחים לשעבר של דוכסות שלזיה. בשנת 1871, עם הקמת הקיסרות הגרמנית, שולבו השטחים בקיסרות זו, המדינה היורשת של פרוסיה. תחת שלטונה של הקיסרות הגרמנית, עבר אזור שלזיה תיעוש נרחב, והאזור, כמו בימים עברו, משך אליו מהגרים גרמנים רבים אשר הגדילו את הרוב הגרמני במקום. מתיישבים גרמנים הגיעו לשלזיה גם כתוצאה ממדיניות של עידוד הגירה לשם על ידי השלטונות גרמניים. בשנים אלו גם הבירה ברסלאו, אשר לימים תשנה את שמה לורוצלב, הפכה לעיר גדולה ומשגשגת אשר משכה גם אנשי רוח רבים. רוב פולני נשאר בעיקר באזורים הכפריים של הקצה המזרחי של שלזיה, באזורים הסמוכים לקטוביץ, כאשר תחת השלטון הגרמני סבל מדיכוי לאומי ותרבותי. בשנת 1867, האימפריה האוסטרו-הונגרית ירשה את ממלכת הבסבורג האוסטרית. קצת מאוחר בהשוואה לשלזיה הגרמנית, גם שלזיה האוסטרית עבר תיעוש ומודרניזציה. בשנת 1900, עם ראשית המאה ה-20, מפקדי אוכלוסין שנערכו בשלזיה הגרמנית מעידים על רוב גרמני מוצק של כ-75% כאשר, רוב היתר הם פולנים. מפקדי אוכלוסין מקבילים שנערכו בשלזיה האוסטרית מראים שגם שם הגרמנים הם קבוצת האוכלוסייה הגדולה ביותר, אם כי הם אינם רוב: כ-44.5% הגדירו עצמם גרמנים, כ-33% פולנים וכ-22% סווגו כסלאבים שאינם פולנים, כאשר ככל הנראה מדובר בעיקר בצ'כים. לאחר מלחמת העולם הראשונה, התפרקה האימפריה האוסטרו-הונגרית ואזור שלזיה האוסטרית הועבר לחזקתה של צ'כוסלובקיה. בעוד מצב העניינים בחלק האוסטרי של שלזיה היה פשוט יחסית, הדברים בחלק הגרמני הסתבכו. באותו הזמן פולין הוקמה מחדש לאחר כ-130 שנה של שלטון זר. בעוד פולנים רבים בשלזיה חפצו שהאזור יועבר לשלטון פולני, הרוב הגרמני רצה בשלטון גרמני. עד מהרה הפך אזור שלזיה לאזור מריבה בין גרמניה החדשה לפולין. שלזים פולנים החלו בהתקוממויות אלימות כנגד השלטון הגרמני, ודרשו איחוד עם פולין. לבסוף הועברו שטחים מוגבלים מאזור קטוביץ מגרמניה לפולין כשרוב השטח נשאר בידי גרמניה. בשנת 1919 פוצלה הפרובינציה לפרובינציית שלזיה העילית ופרובינציית שלזיה התחתית. בשנת 1938 שוב אוחדו הפרובינציות מחדש, עד לשנת 1941. מדיה וקבצים בנושא פרובינציית שלזיה בוויקישיתוף Weczerka, Hugo (2003). Handbuch der historischen Stätten: Schlesien. Stuttgart: Alfred Kröner Verlag. ISBN 3-520-31602-1.
Universe Today

Universe Today (בתרגום היקום היום) הוא אתר אינטרנט לא מסחרי העוסק בחדשות אסטרונומיה וחלל. האתר נוסד בשנת 1999 אך עבר למתכונתו הנוכחית ב-24 ביולי 2003. בתחילת ספטמבר 2005 הפורום של האתר התמזג עם הפורום Bad Astronomy של האסטרונום פיל פלייט. האתר אינו עוסק בנושאים ומידע שלא הבשיל כחלק מאמברגו עיתונאי אלא עוסק בנושאים ידועים ומוכרים שהפכו מקובלים בקרב הקהילה האסטרונומית. אמילי לקדוואלה - העורכת הראשית של האגודה הפלנטרית - אמרה כי היא סומכת על Universe Today ו-Bad Astronomy שיתנו נקודת מבט עצמאית על חדשות מרעישות. האתר פרסם שני ספרים: Plotner, Tammy; Barbour, Jeff (2006). What's Up 2006: 365 Days of Skywatching (PDF). ISBN 978-1-4116-8287-0. Plotner, Tammy (2006). What's Up 2007: 365 Days of Skywatching. ISBN 978-0-9782214-0-9. אתר האינטרנט הרשמי של Universe Today (באנגלית) Universe Today, ברשת החברתית אקס (טוויטר) Universe Today, סרטונים בערוץ היוטיוב יורם אורעד, גלילאו, זום על היקום, באתר ynet, 6 בינואר 2005 The role of press releases in space news coverage ערך זה הוא קצרמר בנושא מדעי החלל. אתם מוזמנים לתרום לוויקיפדיה ולהרחיב אותו.
ארגוס מצויץ

ארגוס מצויץ (שם מדעי: Rheinardia) הוא סוג של עופות ממשפחת הפסיוניים, הקרוב לטווס ולמין ארגוס גדול ובו 2 מינים השוכנים ביערות דרום-מזרח אסיה. בעבר היה בסוג מין יחיד - ארגוס מצויץ וייטנאמי. הארגוס הוא עוף גדול המגיע לאורך 1.9-2.3 מ', בתוספת הזנב הארוך של הזכרים ומשקלו 1.5 ק"ג בממוצע. הארגוס הוא עוף חום ובעל נקודות לבנות לאורך גופו. הראש כתום עם עור כחול סביב לעיניים ומקור ורוד. הרגליים לבנות ועל הראש ציצות רחבות שהקנו לו את שמו. הנקבה לעומת הזכר הרבה יותר מוסווה אם כי צבעה חום מנוקד וראשה בעל פסים שחורים. כמו כן הזנב שלה קצר מאוד והיא קטנה מהזכר. הארגוסים חיים בחבורות קטנות ביערות גבוהים בדרום-מזרח אסיה, בווייטנאם, לאוס ומלזיה. הוא מחפש ביער חסרי חוליות קטנים, זוחלים קטנים, רכיכות, פטריות ועלים למאכל. הוא מסוגל לעופף למרות אורך הזנב אך אינו מוצלח בכך ותעופתו מסורבלת. הוא עושה את זה בעיקר כדי לברוח מטורפים יבשתיים או כדי לעופף לעבר ענפים נמוכים. הוא עושה זאת בעיקר כדי למצוא נקבות ולקרוא להם. ארגוס מצויץ וייטנאמי (Rheinardia ocellata) ארגוס מצויץ מלאי (Rheinardia nigrescens) מדיה וקבצים בנושא ארגוס מצויץ בוויקישיתוף ארגוס מצויץ, באתר ITIS (באנגלית) ארגוס מצויץ, באתר NCBI (באנגלית) ארגוס מצויץ, באתר האנציקלופדיה של החיים (באנגלית) ארגוס מצויץ, באתר GBIF (באנגלית)
לואיס שאוב

לואיס שאוב (בגרמנית: Louis Schaub, נולד ב-29 בדצמבר 1994) הוא כדורגלן אוסטרי יליד גרמניה, המשחק בראפיד וינה בעמדת הקשר ההתקפי. לשאוב 29 הופעות ושמונה שערים במדי נבחרת אוסטריה. הוא נכלל על ידי אתר הכדורגל המוביל IBWM ברשימת "100 הכדורגלנים המרגשים בעולם" לשנת 2014. שאוב הוא בן לאב גרמני ואם אוסטרית. אביו, פרד שאוב היה כדורגלן בקבוצות שונות בבונדסליגה. האב פרד נהרג בתאונת דרכים בשנת 2003 בגיל 42. באותה תאונה נפצע לואיס, שהיה בן 8 באותו זמן, אך שרד והשתקם. אחותו של לואיס, קיארה שאוב, היא כדורגלנית גם כן. ב-18 באוגוסט 2012, שאוב ערך את הופעת הבכורה הבוגרת שלו בראפיד וינה מהבונדסליגה האוסטרית, בניצחון 0–3 מול שטורם גראץ במסגרת הליגה האוסטרית. ב-4 באוגוסט 2015, שאוב כבש צמד שערים בניצחון המפתיע של קבוצתו, 3-2 מול אייאקס אמסטרדם ההולנדית, במשחק במסגרת מוקדמות ליגת האלופות. שאוב שיחק בראפיד וינה במשך שש עונות, בהן היה שחקן הרכב חשוב במערך הקבוצה, וסיים עמה שלוש פעמים במקום השני בליגה, אך לא זכה באף תואר. בקיץ 2018 חתם שאוב בפ.צ. קלן מהבונדסליגה השנייה. בעונת הבכורה שלו בקבוצה, 2018/19, סיים שאוב עם קלן במקום הראשון והעפיל עם קלן לבונדסליגה הבכירה. את עונת 2019/20 החל שאוב בקלן, ועד למחצית העונה ערך 9 הופעות והבקיע שער אחד. בינואר 2020 הושאל שאוב עד לתום עונת 2019/20 להמבורג מצמרת הבונדסליגה השנייה, אך לא הצליח להעפיל עמה לבונדסליגה, וחזר בסיום ההשאלה לפ.צ. קלן. בעונת 2020/21 הושאל שאוב לעונה אחת ללוצרן מליגת העל השווייצרית. בעונה זו הבקיע שאוב שמונה שערי ליגה, וסייע לקבוצתו לסיים במקום החמישי בליגה, ולזכות בגביע השווייצרי, לאחר ניצחון 3-1 בגמר על סנט גאלן. בתום העונה שב לפ.צ. קלן. בעונת 2021/22 ערך שאוב 28 הופעות במדי קלן, הבקיע שער אחד וסייע לקבוצתו לסיים במקום השביעי המפתיע בבונדסליגה. בתום עונה זו, עבר שאוב בהעברה חופשית להאנובר 96 מהבונדסליגה הגרמנית השנייה. שאוב שיחק שתי עונות בהאנובר, שבשתיהן היה שחקן הרכב קבוע והבקיע מספר שערים, אך לא הצליח לעלות עמה לבונדסליגה הבכירה. בקיץ 2024 חזר שאוב למועדון בו גדל, ראפיד וינה מהבונדסליגה האוסטרית. שאוב שיחק בכל הנבחרות הצעירות של אוסטריה. ב-6 באוקטובר 2016 ערך שאוב את הופעת הבכורה שלו בנבחרת אוסטריה, כשנכנס כמחליף בדקה ה-87 בתיקו 2-2 נגד נבחרת ויילס במסגרת מוקדמות מונדיאל 2018. שאוב ואוסטריה לא הצליחו להעפיל למונדיאל 2018. שאוב העפיל עם אוסטריה ליורו 2020, וערך בו הופעה אחת בלבד, כשנכנס בדקה ה-106 בהארכה, במשחק בו אוסטריה הפסידה 2-1 לאיטליה והודחה מהטורניר. שאוב היה חלק מהקמפיין של אוסטריה במוקדמות מונדיאל 2022, והבקיע צמד במשחק הניצחון 4-2 על ישראל בטורניר מוקדמות זה, אך לא הצליח להעפיל עם אוסטריה למונדיאל 2022 עצמו. לאחר טורניר מוקדמות זה, שאוב לא זומן שוב לנבחרת אוסטריה. עם פ.צ. קלן: אליפות הבונדסליגה השנייה: 2018/19 עם לוצרן: הגביע השווייצרי: 2020/21 מדיה וקבצים בנושא לואיס שאוב בוויקישיתוף לואיס שאוב, באתר Transfermarkt לואיס שאוב, באתר Soccerway לואיס שאוב, באתר WorldFootball.net לואיס שאוב, באתר National Football Teams לואיס שאוב, באתר FootballDatabase.eu